Minden vasúti vágányt külön vonalként kell felvenni, igen. A közút esetében is fizikai elválasztás esetén szokás külön irányokat felvenni, például ilyen egy járdasziget, de egy adott úton, egyetlen, zebra miatt létező járdasziget miatt nem feltétlenül >>szokás<< két külön irányt felvenni. Fontos, hogy a záróvonal nem minősül fizikai elválasztásnak, de az eddigi magyar gyakorlat szerint a gömbsüvegsor igen. Ehhez kapcsolódik, hogy volt egy diskurzus arról is, hogy a turbó körforgalmak nem jók sávonként külön vonalakkal rajzolva, de közben részben változtak térképezésükre vonatkozó irányelvek, és megmaradtak úgy, ahogy most vannak.

A szimpla szervízút a két villamospálya között szerintem nem annyira ellentmondásos, vegyünk két, már említett példát: a Margit hídon vagy a Vámház körúton terelővonal van a villamossínek között, jelezve, hogy ez egy úttest, elvi lehetőséget adva a kikerülésnek, előzésnek. A Bartók Béla úton (legalábbis az általam jobban ismert szakaszán jelentős hosszban) ez záróvonal, amely önmagában nem ad okot az irányonkénti bontásra. Ha középen a záróvonal mellett, vagy ahelyett gömbsüvegsor van jelentős hosszúságban, én elvi akadályát nem látom a bontásnak (Margit híd, villamosmegálló példája). Maradva a Margit hídnál, mivel ott nincs gömbsüvegsor a villamospálya két oldalán sem, a gyakorlatot szó szerint alkalmazva itt a két úttest ,,belső buszsávjaként" kellene felvenni a buszsávot, mintegy ,,rálógva" a villamospályára. Ugyanakkor ezt nem tartanám megfelelő megoldásnak mert messzire vezet: a felsővezeték-tartó oszlopokon kívül középen sincs semmilyen fizikai elválasztás, így valójában az egész Margit hidat (a villamosmegállót kivéve) egy kétirányú útként kellene felvenni... Ez pedig szerintem túlságosan leegyszerűsítő. Valahol meg kell találni tehát az egyensúlyt a célszerű egyszerűsítés és a táblázás, vagy útburkolati jelek szolgai követése között.

A jelzőlámpás félvetésed jogos, de csak emiatt nem állnék neki szétszedni minden ilyet. Én felvenném kétszer a lámpát, a megfelelő kulcsokkal attól függően, pontosan milyen a kiépítés. Ez ugye azt a kérdést is felveti, hogy vasúti jelző-e a holdfényjelző, vagy közúti lámpa az OSM szempontjából?